CDLI.  Ecclesiae Pennensis possessiones, petente Grimaldo episcopo confirmat.   (Anno 1140, Oct. 27.) [UGHELLI,  Italia sacra,  I, 1119.]
Author: Innocentius II

INNOCENTIUS episcopus, servus servorum Dei, ven. Fr. GRIMALDO Pennensi episcopo, ejusque successoribus canonice substituendis in perpetuum.

Sicut injusta poscentibus nullus est tribuendus effectus, ita legitima postulantium non est differenda petitio. Eapropter, dilecte in Domino frater Grimalde episcope, preces tuas rationabiles clementer admisimus, et ecclesiam B. Mariae, et gloriosi Christi martyris ac levitae Maximi praesentis scripti privilegio communimus, statuentes ut quascunque possessiones, quaecunque bona eadem ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis legitimis modis Deo propitio poterit adipisci, firma tibi tuisque successoribus ac illibata permaneant. In quibus haec propriis duximus exprimenda vocabulis: civitatem ipsam cum omnibus suis pertinentiis, videlicet cum casalibus Neto, Cese, et casali, S. Joannem de Cypresso, Mezu, castellum quod dicitur Collis Altus, villam de Paternella, ecclesiam S. Mariae de Liciano cum ecclesiis et omnibus suis pertinentiis, ecclesiam S. Petri de Laureto cum ecclesiis et omnibus suis appendicibus, ecclesiam S. Serotini, ecclesiam S. Saturiani in Colle Cortino, ecclesiam S. Felicis de Monte Silvano, ecclesiam S. Michaelis et S. Joannis, ecclesiam S. Barbarae de civitate S. Angeli, cum ecclesia S. Angeli, et S. Andreae, et S. Antimi, ecclesiam S. Mariae de Atria, ecclesiam S. Mariae de Moscufo, ecclesiam S. Mariae de Planella, ecclesiam S. Mariae de Cumulo, ecclesiam S. Mariae de Quana civitate, ecclesiam B. Mariae de Catiniano, ecclesiam S. Mariae de Bistejo, ecclesiam S. Petri ad Pennensem, ecclesiam S. Clementis de Balbine, ecclesiam S. Mariae de Trevio, ecclesiam S. Georgii ad Ornanum, ecclesiam S. Rufinae de Aquilano, ecclesiam S. Angeli de Puteo, ecclesiam S. Mariae de Rubilia, ecclesiam S. Laurentii de Fabrica, ecclesiam S. Mariae de Brittuli, ecclesiam S. Joannis in Balneo, ecclesiam S. Mariae de Podio. Decernimus ergo ut nulli omnino hominum liceat praefatam Ecclesiam temere perturbare, aut ejus possessiones auferre, vel ablatas, retinere, aut aliquibus vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura. Si qua igitur in futurum ecclesiastica vel saecularis persona, hanc nostrae constitutionis paginam sciens, contra eam temere venire tentaverit, secundo tertiove commonita, nisi satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Innocentius Catholicae Ecclesiae episcopus subscripsi. Ego Conradus Sabinen. episcopus subscripsi. Ego Geraldus presb. card. tit. S. Crucis in Hierusalem subscrip. Ego Petrus card. titul. Pastoris subsc. Ego Guizo presb. cardin. S. Caeciliae subsc. Ego Gregorius diac. card. tit. SS. Sergii et Bacchi subscripsi. Ego Octavianus diaconus card. S. Nicolai in Carcere subscripsi. Ego Thomas S. R. E. diac. card. subs. Datum Later. per manus Aymerici S. R. E. diac. card. et cancellarii, VI Kalend. Novemb., indict. IV, Incarnat. Dom. anno 1140, pontificatus vero dom. Innocentii papae II, anno XI.